**PARLAMENTUL ROMÂNIEI**

**CAMERA DEPUTAȚILOR SENAT**

**Lege**

**pentru modificarea și completarea Legii nr. 287/2009 privind Codul civil, a Legii nr.134/2010 privind Codul de procedură civilă, precum și a altor acte normative**

Parlamentul României adoptă prezenta lege:

**ART. I** Legea nr. 287/2009 privind Codul civil, republicată în Monitorul Oficial al României, Partea I, nr. 505 din 15 iulie 2011, cu modificările ulterioare, se modifică şi se completează după cum urmează:

**1.** **Articolul 41 va avea următorul cuprins:**

„**Art. 41**. Capacitatea de exercițiu restrânsă

(1) Minorul care a împlinit vârsta de 14 ani **și persoana pusă sub consiliere judiciară** au capacitatea de exercițiu restrânsă.

(2) Actele juridice ale **celui** cu capacitate de exercițiu restrânsă se încheie de către acesta, cu încuviințarea părinților sau, după caz, a tutorelui, iar în cazurile prevăzute de lege, și cu **avizul consiliului de familie, dacă există**, și autorizarea instanței de tutelă. Încuviințarea, avizul sau autorizarea poate fi dată, cel mai târziu, în momentul încheierii actului.

(3) Cu toate acestea, **cel** cu capacitate de exercițiu restrânsă poate face singur acte de conservare, acte de administrare care nu îl prejudiciază, **acte de acceptare a unei moșteniri sau de acceptare unor liberalități fără sarcini**, precum și acte de dispoziție de mică valoare, cu caracter curent și care se execută la data încheierii lor.”

**2.** **La articolul 42, denumirea marginală a articolului va avea următorul cuprins:**

**„**Regimul unor acte ale **persoanei cu capacitate de exercițiu restrânsă**”.

**3. La articolul 42, după alineatul (2) se introduce un nou alineat, alineatul (3), cu următorul cuprins:**

**„(3) Dispozițiile prezentului articol sunt aplicabile și majorului pus sub consiliere judiciară, în măsura în care instanța de tutelă nu dispune altfel.”**

**4. La articolul 43, litera b) a alineatului (1) şi alineatele (2) şi (4), vor avea următorul cuprins:**

**„b) cel pus sub tutelă specială.**

**(2) Pentru cei care nu au capacitate de exercițiu, actele juridice se încheie, în numele acestora, de reprezentanții lor legali, în condițiile prevăzute de lege.**

 (4) Actele pe care **cel lipsit de capacitate de exercițiu** le poate încheia singur pot fi făcute și de reprezentantul său legal, afară de cazul în care legea ar dispune altfel sau natura actului nu i-ar permite acest lucru.”

**5. Articolul 44 va avea următorul cuprins:**

„**Art. 44**. Sancțiune

(1) Actele făcute de persoana lipsită de capacitate de exercițiu sau cu capacitate de exercițiu restrânsă, altele decât cele prevăzute la art. 41 alin. (3) și la art. 43 alin. (3), precum și actele făcute de tutore fără **avizul consiliului de familie sau** autorizarea instanței de tutelă, atunci când **acestea sunt cerute** de lege, sunt anulabile, chiar fără dovedirea unui prejudiciu.

(2) Cel lipsit de capacitate de exercițiu sau cu capacitate de exercițiu restrânsă poate invoca și singur, în apărare, anulabilitatea actului **pentru încălcarea dispozițiilor legale în materie de capacitate de exercițiu**.”

**6. Articolul 46 va avea următorul cuprins:**

„**Art. 46**. Regimul **anulabilității**

(1) Acțiunea în anulare poate fi exercitată de reprezentantul legal, de minorul care a împlinit vârsta de 14 ani, **de cel pus sub consiliere judiciară**, precum și de ocrotitorul legal **sau de consiliul de familie, după caz**.

(2) Atunci când actul s-a încheiat fără autorizarea instanței de tutelă, necesară potrivit legii, aceasta va sesiza procurorul în vederea exercitării acțiunii în anulare.

(3) **Persoana capabilă de a contracta nu poate opune anulabilitatea contractului și nici exercita acțiunea în anulare, însă poate cere menținerea contractului și reducerea sau majorarea propriei prestații, după caz**.”

**7.** **Articolul 48 va avea următorul cuprins:**

„**Art. 48**. Confirmarea actului anulabil

Minorul devenit major **sau cel cu privire la care a încetat măsura consilierii judiciare ori a tutelei speciale** poate confirma actul făcut singur în timpul minorității **sau în perioada în care se afla sub ocrotire**, atunci când el trebuia să fie reprezentat sau asistat. După descărcarea tutorelui, el poate, de asemenea, să confirme actul făcut de tutorele său fără respectarea tuturor formalităților cerute pentru încheierea lui valabilă. În timpul minorității **sau al perioadei în care majorul este pus sub consiliere judiciară**, confirmarea actului anulabil se poate face numai în condițiile art. 1.263 și 1.264.”

**8. La articolul 80, alineatul (1) va avea următorul cuprins:**

„(1) Orice persoană poate determina felul propriilor funeralii și poate dispune cu privire la corpul său după moarte. În cazul **minorilor neemancipați** este necesar și consimțământul scris al părinților sau, după caz, al tutorelui.”

**9.** **La articolul 92, denumirea marginală a articolului şi alineatul (4) vor avea următorul cuprins:**

„Domiciliul minorului și al celui pus sub **tutelă specială**

(4) Domiciliul minorului, în cazul în care numai unul dintre părinții săi îl reprezintă ori în cazul în care se află sub tutelă, precum și domiciliul persoanei **aflate** sub **tutelă specială** este la reprezentantul legal, **afară de cazul în care instanța de tutelă dispune altfel**.”

**10.** **La articolul 104, după alineatul (2) se introduc trei noi alineate, alineatele (3) - (5), cu următorul cuprins:**

**„(3) Măsurile de ocrotire a majorului și deciziile cu privire la persoana sa asigură respectarea demnității, a drepturilor și libertăților acestuia, a voinței, nevoilor și preferințelor lui, precum și salvgardarea autonomiei sale. Incapacitatea rezultată este stabilită numai în favoarea sa.**

**(4) Măsurile de ocrotire a majorului sunt dispuse pentru cel mai scurt termen posibil, numai în caz de necesitate și sunt proporționale și individualizate în funcție de gradul de alterare a facultăților mintale, precum și de necesitățile persoanei ocrotite și circumstanțele în care aceasta se găsește.**

**(5) Măsurile de ocrotire a majorului sunt dispuse numai în cazul în care instanța apreciază că nu este suficientă pentru apărarea intereselor persoanei ocrotite instituirea unei alte măsuri prevăzute de lege, aplicarea regulilor de drept comun instituite pentru ocrotirea unui interes general sau particular, a celor în materia reprezentării sau asistării, a celor referitoare la drepturile și obligațiile soților sau încuviințarea unui mandat de ocrotire încheiat de persoana în cauză.”**

**11. La articolul 106, alineatul (2) va avea următorul cuprins:**

„(2) Ocrotirea majorului are loc prin punerea **sa** sub **consiliere judiciară sau sub tutelă specială**, ori prin instituirea curatelei **sau unei alte măsuri prevăzute de lege**, în condițiile prevăzute de **lege**.”

**12.** **Articolul 110 va avea următorul cuprins:**

„**Art. 110**. Cazurile de instituire

Tutela minorului se instituie atunci când ambii părinţi sunt, după caz, decedaţi, necunoscuţi, decăzuţi din exerciţiul drepturilor părinteşti sau li s-a aplicat pedeapsa penală a interzicerii drepturilor părinteşti, puşi sub **consiliere judiciară sau tutelă specială**, dispăruţi ori declaraţi judecătoreşte morţi, precum şi în cazul în care, la încetarea adopţiei, instanţa hotărăşte că este în interesul minorului instituirea unei tutele.”

**13.** **La articolul 113, litera a) a alineatului (1) va avea următorul cuprins:**

„a) minorul, persoana pusă **sub tutelă specială ori sub consiliere judiciară** sau cel pus sub curatelă;”

**14. Articolul 114 va avea următorul cuprins:**

**„Art. 114.** Desemnarea tutorelui de către părinte

(1) Părintele poate desemna, prin act unilateral sau prin **convenție**, încheiate în formă autentică, ori, după caz, prin testament, persoana care urmează a fi numită tutore al copiilor săi.

**(2) Desemnarea făcută de părintele care în momentul morții era decăzut din drepturile părintești este lipsită de efecte.**

(3) Desemnarea făcută în condițiile **alin. (1)** poate fi revocată oricând de către părinte, chiar și printr-un înscris sub semnătură privată.

(4) Înscrisul prin care se revocă persoana desemnată pentru a fi numită tutore se va înscrie în registrul prevăzut la art. 1.046 sau la art. 2.033, după caz.

(5) Notarul public sau instanța de tutelă, după caz, are obligația să verifice la registrele prevăzute la alin. (4) dacă persoana desemnată pentru a fi tutore nu a fost revocată.

**(6) Părintele cu capacitate de exercițiu deplină, care exercită autoritatea părintească asupra copilului său minor sau care este tutorele copilului său major pus sub tutelă specială poate să încheie un contract de mandat de ocrotire cu privire la îngrijirea acestuia, pentru situația în care mandantul decedează sau nu-și mai poate îndeplini sarcina tutelei.**”

**15.** **Articolul 118 va avea următorul cuprins:**

„**Art. 118**. Numirea tutorelui de către instanţa de tutelă

(1) În lipsa unui tutore desemnat, instanţa de tutelă numeşte cu prioritate ca tutore, dacă nu se opun motive întemeiate, o rudă sau un afin ori un prieten al familiei minorului, în stare să îndeplinească această sarcină, ţinând seama, după caz, de relaţiile personale, de apropierea domiciliilor, de condiţiile materiale şi de garanţiile morale pe care le prezintă cel chemat la tutelă.

**(2) În cazul în care niciuna dintre persoanele prevăzute la alin. (1) nu își poate asuma tutela, instanța de tutelă numește un reprezentant personal care a dobândit această calitate în condițiile legii speciale**.”

**16. La articolul 119, alineatul (1) va avea următorul cuprins:**

„(1) Numirea tutorelui se face, cu acordul acestuia, de către instanța de tutelă în camera de consiliu, prin încheiere definitivă. Atunci când desemnarea tutorelui s-a făcut prin **convenție**, cel desemnat tutore nu poate refuza numirea decât pentru motivele prevăzute la art. 120 alin. (2).”

**17. La articolul 146, alineatul (3) va avea următorul cuprins:**

„(3) Minorul nu poate să facă donații **sau testamente**, altele decât darurile obișnuite potrivit stării lui materiale **sau dispozițiile testamentare cu privire la bunuri de mică valoare**, și nici să garanteze obligațiile altuia.”

**18. Capitolului III al titlului III al Cărţii I – Ocrotirea interzisului judecătoresc va avea următoarea denumire:**

„Capitolul III. Ocrotirea **majorului prin consiliere judiciară și tutelă specială**”

**19. Articolul 164 va avea următorul cuprins:**

„**Art. 164.** Condiții

**(1) Majorul care nu se poate îngriji singur de interesele sale din cauza unei deteriorări temporare sau permanente, parțiale sau totale, stabilită în urma unei evaluări medicale și psihosociale, a facultăților mintale, și care are nevoie de sprijin în formarea sau exprimarea voinței sale, poate beneficia de** **consiliere judiciară sau tutelă specială, dacă luarea acestei măsuri este necesară pentru exercitarea capacității sale civile, în condiții de egalitate cu celelalte persoane.**

**(2) O persoană poate beneficia de consiliere judiciară dacă deteriorarea facultăților sale mintale este parțială și este necesar să fie asistată sau consiliată în mod continuu în exercitarea drepturilor și libertăților ei.**

**(3) Instituirea consilierii judiciare se poate face numai dacă nu poate fi asigurată o protecție adecvată a persoanei ocrotite prin instituirea curatelei în condițiile art. 178-186.**

**(4) O persoană poate beneficia de tutelă specială dacă deteriorarea facultăților sale mintale este totală și este necesar să fie reprezentată în mod continuu în exercitarea drepturilor și libertăților ei.**

**(5) Instituirea tutelei speciale se poate face numai dacă nu poate fi asigurată o protecție adecvată a persoanei ocrotite prin instituirea curatelei sau prin punerea sa sub consiliere judiciară.**

**(6) Pot beneficia de tutelă specială și minorii cu capacitate de exercițiu restrânsă. Cu toate acestea, atunci când instanța de tutelă apreciază că ocrotirea persoanei se poate realiza prin instituirea curatelei sau prin punerea sa sub consiliere judiciară, această măsură se poate dispune cu un an înainte de împlinirea vârstei de 18 ani și începe să producă efecte de la această dată.”**

**20.** **Articolul 165 va avea următorul cuprins:**

„Art. 165. Persoanele care pot cere punerea sub **ocrotire**

**Punerea sub consiliere judiciară sau tutelă specială** poate fi cerută de **cel care necesită ocrotire, de soțul sau de rudele acestuia, de persoana care locuiește cu el, precum și de celelalte** persoane prevăzute la art. 111, care este aplicabil în mod corespunzător.”

**21. Articolul 166 va avea următorul cuprins:**

„**Art. 166.** Desemnarea tutorelui. **Mandatul de ocrotire**

(1) Orice persoană care are capacitatea deplină de exercițiu poate desemna prin act unilateral sau **convenție**, încheiate în formă autentică, persoana care urmează a fi numită tutore pentru a se îngriji de persoana și bunurile sale în cazul în care ar fi pusă sub **consiliere judiciară sau tutelă specială**. Dispozițiile art. 114 alin. (3)-(5) se aplică în mod corespunzător.

**(2) Orice persoană care are capacitatea deplină de exercițiu poate să încheie un mandat de ocrotire pentru situația în care nu ar mai putea să se îngrijească de persoana sa ori să-și administreze bunurile**.”

**22.** **Articolul 167 va avea următorul cuprins:**

„**Art. 167.** Numirea unui curator special

În caz de nevoie și până la soluționarea cererii instanța de tutelă poate numi un curator special pentru îngrijirea și reprezentarea celui a cărui **ocrotire** a fost cerută, precum și pentru administrarea bunurilor acestuia.”

**23.** **Articolul 168 va avea următorul cuprins:**

„**Art. 168**. Procedura. **Durata măsurii.**

(1) Soluționarea cererii **de punere sub ocrotire** se face potrivit dispozițiilor Codului de procedură civilă.

**(2) Punerea sub consiliere judiciară este dispusă pentru o perioadă care nu poate depăși 3 ani.**

**(3) Punerea sub tutelă specială este dispusă pentru o perioadă care nu poate depăși 5 ani. Cu toate acestea, în cazul în care deteriorarea facultăților mintale ale persoanei ocrotite este permanentă și totală, instanța poate dispune prelungirea măsurii tutelei speciale pentru o durată mai mare, care nu poate să depășească 10 ani.**

**(4) Prin hotărârea prin care a fost dispusă punerea sub consiliere judiciară sau tutelă specială instanța de tutelă poate stabili, în funcție de gradul de autonomie al persoanei ocrotite și de nevoile sale specifice, categoriile de acte pentru care este necesară încuviinţarea actelor sale sau, după caz, reprezentarea ei. Instanța poate dispune ca măsura de ocrotire să privească chiar şi numai o categorie de acte. De asemenea, instanța poate dispune ca măsura de ocrotire să se refere numai la persoana celui ocrotit sau numai la bunurile sale.**

**(5) În cazul în care instanța de tutelă procedează potrivit alin. (4), dispunerea măsurii de ocrotire nu aduce nicio atingere capacităţii celui ocrotit de a încheia  actele pentru care instanța nu a stabilit că este necesară încuviințarea ocrotitorului sau, după caz, reprezentarea sa.**

**(6) Ocrotitorul sau reprezentantul persoanei ocrotite  este dator să sesizeze instanța de tutelă ori de câte ori constată că există date și circumstanțe care justifică reevaluarea măsurii, precum și cu cel puțin 6 luni înainte de expirarea duratei pentru care aceasta a fost dispusă, în vederea reevaluării ei. Instanța poate dispune, urmând aceeași procedură, prelungirea, înlocuirea sau ridicarea măsurii.”**

**24. Articolul 169 va avea următorul cuprins:**

„**Art. 169.** Opozabilitatea **față de terți**

(1) **Măsura de ocrotire** își produce efectele de la data când hotărârea judecătorească a rămas definitivă.

(2) Cu toate acestea, lipsa de capacitate a celui **ocrotit** nu poate fi opusă unei terțe persoane decât de la data îndeplinirii formalităților de publicitate prevăzute de Codul de procedură civilă, afară numai dacă cel de-al treilea a cunoscut **instituirea măsurii de ocrotire** pe altă cale.”

**25. Articolul 170 va avea următorul cuprins:**

„**Art. 170**. Numirea tutorelui

**(1) Prin hotărârea prin care a fost luată măsura de ocrotire, instanța de tutelă numește persoana care va exercita funcția de tutore de la data rămânerii definitive a hotărârii. Dispozițiile art. 114-117 și art. 119-120 se aplică în mod corespunzător.**

**(2) În lipsa unui tutore desemnat, instanța de tutelă numește cu prioritate în această calitate, dacă nu se opun motive întemeiate, soțul, părintele, o rudă sau un afin, un prieten sau o persoană care locuiește cu cel ocrotit și are legături strânse și stabile cu acesta, în stare să îndeplinească această sarcină, ținând seama, după caz, de legăturile de afecțiune, de relațiile personale, de condițiile materiale, de garanțiile morale pe care le prezintă cel chemat să fie numit tutore, precum și de apropierea domiciliilor sau reședințelor.**

**(3) În cazul în care niciuna dintre persoanele prevăzute la alin. (2) nu își poate asuma tutela, instanța de tutelă numește un reprezentant personal care a dobândit această calitate în condițiile legii speciale.**

**(4) La numirea tutorelui, instanța ia în considerare preferințele exprimate de cel ocrotit, relațiile sale obișnuite, interesul manifestat cu privire la persoana sa, dar și eventualele recomandări formulate de persoanele apropiate acestuia**.”

**26. Articolul 171 va avea următorul cuprins:**

„**Art. 171.** Aplicarea regulilor de la tutelă

**(1) Regulile privitoare la tutela minorului care a împlinit vârsta de 14 ani se aplică și în cazul celui pus sub consiliere judiciară, dacă prin lege nu se prevede altfel.**

(2) Regulile privitoare la tutela minorului care nu a împlinit vârsta de 14 ani se aplică și în cazul celui pus **sub tutelă specială**, în măsura în care legea nu dispune altfel.”

**27. Articolul 172 va avea următorul cuprins:**

„**Art. 172**. Actele încheiate de cel pus **sub consiliere judiciară sau tutelă specială**

(1) Actele juridice încheiate de persoana pusă sub **consiliere judiciară sau tutelă specială**, altele decât cele prevăzute la art. **41 alin. (3) și** la art. 43 alin. (3), **precum și cele autorizate de instanța de tutelă**, sunt anulabile **sau obligațiile care decurg din acestea pot fi reduse, chiar fără dovedirea unui prejudiciu și** chiar dacă la data încheierii lor aceasta ar fi avut discernământ.

**(2) Actele juridice încheiate înaintea punerii sub consiliere judiciară sau tutelă specială pot fi anulate sau obligațiile care decurg din acestea pot fi reduse numai dacă la epoca când au fost încheiate lipsa discernământului era notorie sau cunoscută de cealaltă parte.**

**(3) Dispozițiile testamentare făcute de persoana ocrotită după punerea sa sub consiliere judiciară sunt valabile, dacă sunt autorizate sau confirmate de către instanța de tutelă, ținând seama de natura acestora și circumstanțele în care au fost făcute.”**

**28. Articolul 173 va avea următorul cuprins:**

„**Art. 173.** Înlocuirea tutorelui

(1)  Tutorele **persoanei ocrotite** este în drept să ceară înlocuirea sa după 3 ani de la numire.

(2) Pentru motive temeinice**,** tutorele poate cere înlocuirea sa și înaintea împlinirii termenului de 3 ani.”

**29. Articolul 174 va avea următorul cuprins:**

„**Art. 174.** Obligațiile tutorelui

(1)  Tutorele este dator să îngrijească de cel **ocrotit**, spre a-i grăbi vindecarea, **a-i restaura autonomia**, a-i îmbunătăți condițiile de viață **și a-i asigura bunăstarea morală și materială, luând în considerare starea lui, abilitățile sale, gradul de incapacitate al acestuia, dar și celelalte circumstanțe în care se găsește**. În acest scop, se vor putea întrebuința veniturile și, la nevoie, toate bunurile **persoanei ocrotite**. **Cu toate acestea, amintirile de familie, obiectele personale, precum și bunurile indispensabile persoanei ocrotite sau destinate îngrijirii sale sunt păstrate la dispoziția acesteia, prin grija reprezentantului sau ocrotitorului legal și, dacă este cazul, a instituției în care este îngrijit.**

**(2) În îndeplinirea sarcinii sale, tutorele este dator:**

**a) să ia în considerare, cu prioritate, voința, preferințele și nevoile persoanei ocrotite, să-i acorde sprijinul necesar în formarea și exprimarea voinței sale și s-o încurajeze să-și exercite drepturile și să-și îndeplinească singură obligațiile;**

**b) să coopereze cu persoana ocrotită şi să îi respecte viața intimă, privată şi demnitatea;**

**c) să asigure şi să permită, atunci când este posibil, informarea şi lămurirea persoanei ocrotite, în modalități adaptate stării acesteia, despre toate actele şi faptele care ar putea să o afecteze, despre utilitatea și gradul lor de urgență, precum și despre consecințele unui refuz din partea persoanei ocrotite de a le încheia;**

**d) să ia toate măsurile necesare pentru protejarea şi realizarea drepturilor persoanei ocrotite;**

**e) să coopereze cu persoanele fizice şi persoanele juridice cu îndatoriri în îngrijirea persoanei ocrotite;**

**e) să mențină, în măsura posibilului, o relație personală cu persoana ocrotită;**

**f) în cazurile prevăzute de lege, să întreprindă demersurile necesare pentru întocmirea rapoartelor de evaluare medicală și psihologică a persoanei ocrotite și sesizarea instanței de tutelă.**

(3)  Instanța de tutelă, **după ascultarea persoanei ocrotite**, luând avizul consiliului de familie și consultând **rapoartele de evaluare medicală, psihologică și de anchetă socială**, va hotărî dacă cel ocrotit va fi îngrijit la locuința lui sau **într-un serviciu social în comunitate, în condiţiile legii**. **Schimbarea locului îngrijirii celui ocrotit se face cu autorizarea instanței de tutelă, la cererea celui ocrotit, a ocrotitorului său ori a serviciului social în care este îngrijit.**

**(4) Atunci când îngrijirea celui ocrotit nu se face la locuința sa, aceasta și mobilierul sunt păstrate la dispoziția sa. Puterea de administrare cu privire la aceste bunuri permite numai încheierea unor contracte de închiriere, care încetează de plin drept, prin derogare de la alte dispoziții legale, la întoarcerea persoanei ocrotite în locuința sa.**

**(5) În cazul în care devine necesar și este în interesul persoanei ocrotite să se dispună de mobilier sau drepturile cu privire la locuința sa, actul este supus autorizării de către instanța de tutelă.**

(6) Când **cel ocrotit** este căsătorit, va fi ascultat și soțul acestuia.

**(7) Ocrotitorul nu are dreptul să împiedice corespondența, relațiile sociale sau alegerea profesiei persoanei ocrotite. Neînțelegerile se soluționează de către instanța de tutelă, cu ascultarea persoanei ocrotite**.”

**30.** **Articolul 175 va avea următorul cuprins:**

„**Art. 175.** Liberalitățile primite de descendenții **persoanei puse sub tutelă specială**

Din bunurile celui pus **sub tutelă specială**, descendenții acestuia pot fi gratificați de către tutore, cu avizul consiliului de familie și cu autorizarea instanței de tutelă, fără însă să se poată da scutire de raport.”

**31. Articolul 176 va avea următorul cuprins:**

„**Art. 176**. Minorul pus sub **tutelă specială**

(1) Minorul care, la data punerii sub **tutelă specială**, se afla sub ocrotirea părinților rămâne sub această ocrotire până la data când devine major, fără a i se numi un tutore. Dispozițiile art. 174  sunt aplicabile și situației prevăzute în prezentul alineat.

(2) Dacă la data când minorul devine major acesta se află încă sub **tutelă specială**, instanța de tutelă numește un tutore. **În acest caz, va fi numit tutore, cu prioritate, părintele sau, după caz, părinții acestuia împreună.**

(3) În cazul în care, la data punerii sub **tutelă specială** minorul se afla sub tutelă, instanța de tutelă va hotărî dacă fostul tutore al minorului păstrează sarcina tutelei sau dacă trebuie numit un nou tutore.

**(4) Dispozițiile alin. (3) se aplică în mod corespunzător și în cazul în care instanța de tutelă dispune punerea persoanei sub consiliere judiciară sau instituirea curatelei începând cu împlinirea vârstei de 18 ani**.”

**32. Articolul 177 va avea următorul cuprins:**

„**Art. 177**. **Încetarea măsurii**

**(1) Măsura de ocrotire încetează prin moartea celui ocrotit, la expirarea duratei pentru care a fost instituită, în cazul înlocuirii acesteia, precum și la ridicarea ei.**

(2) Dacă au încetat **ori s-au modificat** cauzele care au provocat **luarea măsurii**, instanța **de tutelă** va pronunța ridicarea **sau**, după caz, **înlocuirea acesteia**.

(3) Cererea se poate introduce **oricând** de cel **ocrotit**, **de soțul sau de rudele acestuia, de persoana care locuiește cu el**, de tutore, precum și de persoanele sau instituțiile prevăzute la art. 111.

**(4) Prevederile art. 168 alin. (6) rămân aplicabile.**

(5) Hotărârea prin care se pronunță **prelungirea, înlocuirea sau** ridicarea **măsurii** își produce efectele de la data când a rămas definitivă.

**(6)** Cu toate acestea, încetarea **puterii** de reprezentare a tutorelui nu va putea fi opusă decât în condițiile prevăzute la art. 169 alin. (2), care se aplică în mod corespunzător.”

**33. La articolul 180, alineatul (2) va avea următorul cuprins:**

„(2) Când cel interesat a desemnat, prin act unilateral sau prin **convenție**, încheiate în formă autentică, o persoană care să fie numită curator, aceasta va fi numită cu prioritate. Numirea poate fi înlăturată numai pentru motive temeinice, dispozițiile art. 114-120 aplicându-se în mod corespunzător.”

**34. La articolul 182, după alineatul (3) se introduce un nou alineat, alineatul (4), cu următorul cuprins:**

**„(4) Instanța sesizată cu instituirea curatelei poate dispune punerea sub consiliere judiciară sau tutelă specială. Dispozițiile art. 164-177 sunt aplicabile.”**

**35. Articolul 185 va avea următorul cuprins:**

„**Art. 185**. Încetarea curatelei

Dacă au încetat cauzele care au provocat instituirea curatelei, aceasta va fi ridicată de instanța de tutelă la cererea celui reprezentat, **a soțului sau a rudelor acestuia, a persoanei care locuiește cu el**, a curatorului sau a celor prevăzuți la art. 111.”

**36.** **La articolul 211, alineatul (1) va avea următorul cuprins:**

„(1) Nu pot face parte din organele de administrare și de control ale persoanei juridice incapabilii, cei cu capacitate de exercițiu restrânsă, cei decăzuți din dreptul de a exercita o funcție în cadrul acestor organe, precum și cei declarați prin lege sau prin actul de constituire incompatibili să ocupe o astfel de funcție. **Cu toate acestea, cei puși sub consiliere judiciară pot face parte din organele de administrare a persoanei juridice fără scop lucrativ al cărei scop îi privește.** ”

**37. Articolul 275 va avea următorul cuprins:**

„**Art. 275**. Interzicerea căsătoriei între tutore și persoana **ocrotită**

Căsătoria este oprită între tutore și persoana care se află sub **ocrotirea** sa.”

**38. Articolul 276 va avea următorul cuprins:**

„**Art. 276**. **Încheierea căsătoriei de cel pus sub consiliere judiciară sau tutelă specială**

**Cel pus sub consiliere judiciară sau tutelă specială îl înștiințează în prealabil despre formularea declarației de căsătorie pe tutorele sub a cărui ocrotire se află, în vederea formulării de către acesta, dacă este cazul, a opoziției la căsătorie.”**

**39. La articolul 280, după alineatul (3) se introduce un nou alineat, alineatul (31), cu următorul cuprins:**

**„****(31) Atunci când viitorul soț este pus sub consiliere judiciară sau tutelă specială, ocrotitorul legal al acestuia va face personal o declarație în faţa ofiţerului de stare civilă, prin care atestă că a fost înștiințat în prealabil de către cel aflat sub ocrotirea sa cu privire la formularea declarației de căsătorie.”.**

**40. Articolul 286 va avea următorul cuprins:**

„**Art. 286.** Refuzul celebrării căsătoriei

**(1)** Ofițerul de stare civilă refuză să celebreze căsătoria dacă, pe baza verificărilor pe care este obligat să le efectueze, a opozițiilor primite sau a informațiilor pe care le deține, în măsura în care acestea din urmă sunt notorii, constată că nu sunt îndeplinite condițiile prevăzute de lege.

**(2) În cazul în care opoziția la căsătorie este formulată de tutorele celui pus sub consiliere judiciară sau tutelă specială, ofițerul de stare civilă sesizează de îndată instanța de tutelă, care va hotărî cu privire la temeinicia opoziţiei.”**

**41. La articolul 293, alineatul (1) va avea următorul cuprins:**

**„(1) Este lovită de nulitate absolută căsătoria încheiată cu încălcarea dispozițiilor prevăzute la art. 271, 273, 274 și art. 287 alin. (1).”**

**42. Articolul 296 va avea următorul cuprins:**

**„Art. 296.** Persoanele care pot invoca nulitatea absolută

Orice persoană interesată poate introduce acțiunea în constatarea nulității absolute a căsătoriei. Cu toate acestea, procurorul nu poate introduce acțiunea după încetarea sau desfacerea căsătoriei, cu excepția cazului în care ar acționa pentru apărarea drepturilor minorilor sau a persoanelor puse sub **consiliere judiciară sau tutelă specială**.”

**43. Articolul 297 va avea următorul cuprins:**

**„Art. 297.** Lipsa **formalităților** cerute de lege

(1) Este anulabilă căsătoria încheiată fără încuviințările sau autorizarea prevăzute la art. 272 alin. (2), (4) și (5), **precum și cea încheiată fără informarea prealabilă prevăzută la art. 276 sau fără autorizarea instanței de tutelă, atunci când tutorele a formulat opoziție la căsătorie**.

(2) Anulabilitatea poate fi invocată numai de cel a cărui încuviințare **sau informare** era necesară. Dispozițiile art. 46 alin. (2) se aplică în mod corespunzător.”

**44. Articolul 299 va avea următorul cuprins:**

**„Art. 299.** Lipsa discernământului

Este anulabilă căsătoria încheiată de persoana lipsită vremelnic de discernământ **la momentul încheierii acesteia**.”

**45. Articolul 300 va avea următorul cuprins:**

„**Art. 300.** Existența tutelei

**(1) Căsătoria încheiată între tutore și persoana aflată sub ocrotirea sa este anulabilă.**

**(2) Anulabilitatea poate fi invocată numai de cel aflat sub ocrotire. Dispozițiile art. 46 alin. (2) se aplică în mod corespunzător.”**

**46.** **La articolul 337, denumirea marginală a articolului şi alineatul (1) vor avea următorul cuprins:**

**„**Încheierea convenției matrimoniale de către minor **ori cel pus sub consiliere judiciară sau tutelă specială**

(1) Minorul care a împlinit vârsta matrimonială sau **majorul pus sub consiliere judiciară ori tutelă specială** poate încheia sau modifica o convenție matrimonială numai cu încuviințarea ocrotitorului său legal și cu autorizarea instanței de tutelă.”

**47. La articolul 374, alineatul (2) se abrogă.**

**48. La articolul 375, alineatul (3) va avea următorul cuprins:**

**„(3) Divorțul prin acordul soților nu poate fi admis dacă unul dintre soți este pus sub consiliere judiciară sau tutelă specială.”**

**49. La articolul 429, alineatul (3) va avea următorul cuprins:**

„(3) Dacă soțul este pus sub **tutelă specială** acțiunea poate fi pornită de tutore, iar în lipsă, de un curator numit de instanța judecătorească.”

**50. La articolul 430, alineatul (2) va avea următorul cuprins:**

„(2) Termenul nu curge împotriva soțului **pus sub** **consiliere judiciară ori tutelă specială** **și, dacă** acțiunea nu a fost pornită de tutore, ea poate fi introdusă de soț în termen de 3 ani de la data **încetării măsurii de ocrotire**.”

**51.** **La articolul 437, alineatul (2) va avea următorul cuprins:**

„(2) De asemenea, cel care introduce o acțiune privitoare la filiație în numele unui copil sau al unei persoane **cu privire la care a fost instituită măsura tutelei speciale**, precum și **persoana pusă sub consiliere judiciară sau** copilul minor care a introdus singur, potrivit legii, o astfel de acțiune nu pot renunța la judecarea ei.”

**52.** **La articolul 463, litera a) a alineatului (1) va avea următorul cuprins:**

„a) părinții firești ori, după caz, tutorele copilului ai cărui părinți firești sunt decedați, necunoscuți, declarați morți sau dispăruți ori puși sub **consiliere judiciară sau tutelă specială și sunt în imposibilitatea de a-și manifesta voința din cauza lipsei discernământului**, în condițiile legii;”

**53.** **La articolul 503, după alineatul (1) se introduce un nou alineat, alineatul (11), cu următorul cuprins:**

**„(11) În cazul părintelui pus sub consiliere judiciară, instanța de tutelă poate hotărî ca drepturile și îndatoririle cu privire la bunurile copilului să fie exercitate doar de celălalt părinte. Când cel ocrotit exercită singur autoritatea părintească, instanța de tutelă hotărăște, în funcție de împrejurări, cu privire la instituirea tutelei asupra copilului acestuia; dispozițiile art. 507 alin. (2) rămân aplicabile.”**

**54. Articolul 507 va avea următorul cuprins:**

**„Art. 507**. Exercitarea autorității părintești de către un singur părinte

**(1)** Dacă unul dintre părinți este decedat, declarat mort prin hotărâre judecătorească, pus sub **tutelă specială**, decăzut din exercițiul drepturilor părintești sau dacă, din orice motiv, se află în neputință de a-și exprima voința, celălalt părinte exercită singur autoritatea părintească.

**(2) Părintele pus sub tutelă specială păstrează dreptul de a veghea asupra modului de creștere și educare a copilului, precum și dreptul de a consimți la adopția acestuia, cu excepția cazului în care se află în imposibilitatea de a-și manifesta voința din cauza lipsei discernământului.”**

**55. La articolul 846, literele f) şi g) vor avea următorul cuprins:**

„f) prin decesul, **punerea sub consiliere judiciară sau tutelă specială**, renunțarea administratorului ori supunerea acestuia la procedura insolvenței;

g) prin punerea sub **consiliere judiciară sau tutelă specială** a beneficiarului sau supunerea acestuia la procedura insolvenței, în măsura în care aceasta afectează bunurile administrate.”

**56.** **La articolul 848, denumirea marginală a articolului şi alineatul (1) vor avea următorul cuprins:**

„Moartea sau punerea sub **consiliere judiciară ori sub tutelă specială** a administratorului

(1) Moartea sau punerea sub **consiliere judiciară ori sub tutelă specială** a administratorului va fi comunicată beneficiarului și, după caz, celorlalți administratori, de către moștenitorii acestuia sau executorul testamentar ori de către tutorele administratorului.”

**57. La articolul 902, punctul 1. al alineatului (2) va avea următorul cuprins:**

„1. punerea sub **consiliere judiciară sau tutelă specială, prelungirea, înlocuirea, încetarea** și ridicarea acest**or** măsuri;”

**58.** **La articolul 1.080, litera a) a alineatului (1) va avea următorul cuprins:**

„a) va cere, în condițiile legii, punerea sigiliilor, dacă printre moștenitori sunt și minori, persoane puse sub **consiliere judiciară ori tutelă specială** sau dispărute;”

**59. La articolul 1.085, litera d) va avea următorul cuprins:**

„d) prin punerea sub **consiliere judiciară sau tutelă specială** a executorului testamentar;”

**60.** **La articolul 1.144, alineatul (2) va avea următorul cuprins:**

„(2) Dacă nu sunt prezenți toți moștenitorii ori dacă printre ei se află minori, **persoane puse sub consiliere judiciară ori tutelă specială** ori persoane dispărute, atunci se vor pune sigilii pe bunurile moștenirii în cel mai scurt termen, iar partajul voluntar se va realiza cu respectarea regulilor referitoare la protecția persoanelor lipsite de capacitate de exercițiu sau cu capacitate de exercițiu restrânsă ori privitoare la persoanele dispărute.”

**61.** **Articolul 1.205 va avea următorul cuprins:**

„**Art. 1.205**. Lipsa discernământului

**Este anulabil contractul încheiat de o persoană care, la epoca încheierii acestuia, se afla, fie și numai vremelnic, într-o stare care o punea în neputință de a-și da seama de urmările faptei sale.”**

**62. Articolul 1.221 va avea următorul cuprins:**

„**Art. 1.221.** Leziunea

(1) Există leziune atunci când, **la data încheierii contractului**, una dintre părți, profitând de starea de nevoie **sau de dependență**, de lipsa de experiență ori de lipsa de cunoștințe a celeilalte părți **sau de alte circumstanțe particulare, obține** în favoarea sa ori a unei alte persoane o prestație **considerabil mai mare sau un beneficiu excesiv și nerezonabil în raport cu** valoarea propriei prestații. **Simplul fapt al existenței unei disproporții considerabile prezumă exploatarea.**

(2) Existența leziunii se apreciază și în funcție de natura **sau** scopul contractului.”

**63.** **Articolul 1.222 va avea următorul cuprins:**

„**Art. 1.222. Sancțiunea leziunii**

(1) Partea **lezată** poate cerere, la alegerea sa, anularea contractului sau, **după caz, reducerea propriei prestații ori mărirea contraprestației celeilalte părți cu valoarea daunelor-interese la care ar fi îndreptățită să le pretindă.**

**(2)** În toate cazurile, instanța poate să mențină contractul dacă cealaltă parte oferă, în mod echitabil, **o reducere sau majorare a propriei prestații, după caz**. Dispozițiile art. 1.213 privitoare la adaptarea contractului se aplică în mod corespunzător.”

**64.** **Articolul 1.223 va avea următorul cuprins:**

**„Art. 1.223. Prescripția**

**Dreptul la acțiunea în anulare sau în modificarea contractului pentru leziune se prescrie în termen de un an de la data când obligația celui lezat a devenit exigibilă sau dacă exploatarea de care a profitat cealaltă parte a subzistat și după această dată, de la data când exploatarea a încetat.”**

**65. La articolul 1.263, alineatele (3) şi (4) vor avea următorul cuprins:**

„(3) Persoana chemată de lege să încuviinţeze actele minorului **sau ale celui pus sub consiliere judiciară** poate, în numele şi în interesul acestuia, **să ceară** anularea contractului făcut fără încuviinţarea sa ori să confirme contractul atunci când această încuviinţare era suficientă pentru încheierea valabilă a acestuia.

(4) Dispozițiile alin. (3) se aplică în mod corespunzător şi în cazul actelor încheiate fără **avizul consiliului de familie sau** autorizarea instanței tutelare.”

**66. Articolul 1.366 va avea următorul cuprins:**

**„**Art. 1.366. Răspunderea minorului și a celui pus sub **consiliere judiciară sau tutelă specială**

(1) Minorul care nu a împlinit vârsta de 14 ani sau persoana pusă sub **tutelă specială** nu răspunde de prejudiciul cauzat, dacă nu se dovedește discernământul său la data săvârșirii faptei.

(2) Minorul care a împlinit vârsta de 14 ani **sau cel pus sub consiliere judiciară** răspunde de prejudiciul cauzat, în afară de cazul în care dovedește că a fost lipsit de discernământ la data săvârșirii faptei.”

**67.** **La articolul 1.372, denumirea marginală a articolului şi alineatul (1) vor avea următorul cuprins:**

„Răspunderea pentru fapta minorului sau a celui pus sub **consiliere judiciară sau tutelă specială**

(1) Cel care în temeiul legii, al unui contract ori al unei hotărâri judecătorești este obligat să supravegheze un minor sau o persoană pusă sub **consiliere judiciară sau tutelă specială** răspunde de prejudiciul cauzat altuia de către aceste din urmă persoane.”

**68.** **Articolul 1.925 va avea următorul cuprins:**

„Art. 1.925. Cazuri generale

Pierderea calității de asociat are loc prin cesiunea părților în societate, executarea silită a acestora, moartea, încetarea personalității juridice, falimentul, punerea sub **consiliere judiciară sau sub tutelă specială**, retragerea și excluderea din societate.”

**69.** **La articolul 1.938, litera a) va avea următorul cuprins:**

„a) moartea ori punerea sub **consiliere judiciară sau sub tutelă specială** a uneia dintre persoanele fizice asociate;”

**70.** **Articolul 2.009 va avea următorul cuprins:**

„**Art. 2.009.** Noțiune

**(1)** Mandatul este contractul prin care o parte, numită mandatar, se obligă să încheie unul sau mai multe acte juridice pe seama celeilalte părți, numită mandant.

**(2) Mandatul poate avea ca obiect și încheierea actelor destinate să asigure, în cazul survenirii incapacității mandantului de a se îngriji de persoana sa ori de a-și administra bunurile, ocrotirea persoanei mandantului, administrarea, în tot sau în parte, a bunurilor sale și, în general, bunăstarea sa morală și materială.”**

**71.** **La articolul 2.016, alineatul (2) va avea următorul cuprins:**

„(2) Pentru a încheia acte de înstrăinare sau grevare, tranzacții ori compromisuri, pentru a se putea obliga prin cambii sau bilete la ordin ori pentru a intenta acțiuni în justiție, precum și pentru a încheia orice alte acte de dispoziție, mandatarul trebuie să fie împuternicit în mod expres, **cu excepția cazului în care prin mandatul de ocrotire mandatarul a fost împuternicit expres cu administrarea deplină a bunurilor mandantului.”**

**72. La Secţiunea a 2-a a Capitolului IX din Titlul IX al Cărţii a V-a, după subsecţiunea §3.** „**Obligaţiile mandantului”, se introduce o nouă subsecţiune, §31 „Dispoziții privind mandatul de ocrotire”, cu următorul cuprins:**

„**Art. 2.0291. Noțiune. Formă. Încuviințare de către instanță**

 **(1) Mandatul de ocrotire este cel dat de o persoană cu capacitate de exercițiu deplină pentru situația în care nu ar mai putea să se îngrijească de persoana sa ori să-și administreze bunurile.**

**(2) Persoana aflată într-unul din cazurile prevăzute la art. 113 nu poate avea calitatea de mandatar.**

**(3) Mandatul de ocrotire se încheie prin înscris autentic notarial.**

**(4) Executarea mandatului este condiționată de survenirea deteriorării facultăților mintale ale mandantului, constatată ca urmare a întocmirii unor rapoarte de evaluare medicală și psihologică, și de încuviințarea acestuia de către instanța de tutelă, la cererea mandatarului desemnat în contract.**

**(5) Instanța de tutelă poate, cu ocazia încuviințării mandatului, pentru a evita prejudicierea gravă a mandantului, să ia orice măsură necesară pentru ocrotirea persoanei mandantului, reprezentarea acestuia în exercitarea drepturilor și libertăților sale civile sau administrarea bunurilor lui.**

**(6) Actul prin care mandantul a încredințat deja altei persoane administrarea bunurilor sale continuă să producă efecte, cu excepția cazului în care acesta este revocat de către instanța de tutelă, pentru motive întemeiate.**

**Art. 20292. Cuprinsul mandatului**

**(1) Mandatul poate cuprinde dorințele exprimate de mandant cu privire la îngrijirea sa și condițiile de viață după survenirea incapacității.**

**(2) Mandatul cuprinde persoana desemnată de mandant căreia mandatarul trebuie să-i dea socoteală, precum și frecvența îndeplinirii acestei obligații, care nu poate fi mai mare de trei ani. Dacă mandantul nu a desemnat o asemenea persoană, aceasta este desemnată de instanța de tutelă, cu ocazia încuviințării mandatului.**

**Art. 20293. Obligațiile mandatarului**

**În vederea asigurării bunăstării morale și materiale a mandantului, orice decizie referitoare la executarea mandatului este luată în interesul mandantului și asigură respectarea demnității, a drepturilor și libertăților acestuia, a voinței, nevoilor și preferințelor lui, precum și salvgardarea autonomiei sale. Dispozițiile art. 174 alin. (1) și (2) se aplică în mod corespunzător și mandatarului.**

**Art. 2.0294. Aplicarea regulilor de la tutela specială**

**Atunci când întinderea mandatului de ocrotire este îndoielnică, mandatarul îl interpretează conform regulilor privitoare la tutela specială a majorului.**

**Art. 2.0295. Dispunerea unei măsuri de ocrotire**

**(1) Dacă mandatul de ocrotire nu asigură pe deplin îngrijirea persoanei mandantului sau administrarea bunurilor sale, instanța de tutelă poate dispune, în cursul procedurii de încuviințare a mandatului sau** **ulterior, o măsură de ocrotire care să îl completeze. În acest caz, instanța de tutelă îl numește cu prioritate în funcția de tutore pe mandatarul din contractul de mandat de ocrotire.**

**(2) În cazul în care mandatarul nu îndeplinește și funcția de tutore, acesta continuă să își îndeplinească mandatul și întocmește, la cerere și cel puțin o dată pe an, o dare de seamă pe care o prezintă tutorelui mandantului, iar la sfârșitul mandatului îi dă socoteală și acestuia.**

**Art. 2.0296. Inventarierea bunurilor mandantului**

**(1) Dacă mandatarul este însărcinat cu administrarea bunurilor mandantului, în termen de 10 zile de la încuviințarea mandatului de către instanța de tutelă, acesta procedează la întocmirea inventarului bunurilor mandantului, care va fi transmis, în copie, instanței de tutelă și persoanei căreia mandatarul trebuie să-i dea socoteală, desemnată potrivit art. 20292 alin. (2). Dispozițiile art. 820-822 sunt aplicabile, dacă părțile nu au convenit altfel în contract.**

**(2) Instanța de tutelă sesizată cu o cerere de revocare a mandatului poate solicita mandatarului prezentarea unui inventar actualizat al bunurilor mandantului.**

**Art. 2.0297. Actele încheiate de mandant**

**(1) Actele juridice încheiate de mandant anterior încuviințării mandatului de ocrotire pot fi anulate sau obligațiile care decurg din acestea pot fi reduse numai dacă la epoca când au fost încheiate lipsa discernământului era notorie sau cunoscută de cealaltă parte.**

**(2) Actele juridice încheiate de mandant ulterior încuviințării mandatului și incompatibile cu clauzele acestuia nu pot fi anulate sau obligațiile care decurg din acestea nu pot fi reduse decât dacă acesta a suferit un prejudiciu.**

**Art. 2.0296. Executarea obligațiilor mandantului**

**În lipsa unei stipulații contrare în contract, mandatarul este autorizat să execute în beneficiul său obligațiile mandantului prevăzute la art. 2025 - 2027.**

**Art. 20297. Încetarea mandatului de ocrotire**

**(1) Dacă au încetat cauzele care au provocat încuviințarea mandatului, mandatarul este obligat să sesizeze de îndată instanța de tutelă în vederea constatării capacității mandantului. Dacă mandantul este îngrijit într-o instituție sanitară, aceeași obligație revine și acestei instituții.**

**(2) Mandatul încetează să producă efecte dacă instanța constată că mandantul a redevenit capabil.**

**(3) Mandantul redevenit capabil poate revoca oricând mandatul.**

**Art. 20298. Renunțarea mandatarului**

**(1) Mandatarul nu poate renunța la mandatul său fără să își substituie o altă persoană în executarea mandatului, dacă mandantul l-a autorizat în mod expres, sau fără să solicite instanței de tutelă instituirea unei măsuri de ocrotire cu privire la mandant. Orice clauză contrară este considerată nescrisă.**

**(2) Persoana care îl substituie pe mandatar este obligată să anunțe de îndată instanța de tutelă despre substituire.”**

**73.** **Articolul 2.030 va avea următorul cuprins:**

„**Art. 2.030**. Modurile de încetare

**(1)** Pe lângă cauzele generale de încetare a contractelor, mandatul încetează prin oricare dintre următoarele moduri:

a) revocarea sa de către mandant;

b) renunțarea mandatarului;

c) moartea, incapacitatea sau falimentul mandantului ori a mandatarului. Cu toate acestea, atunci când are ca obiect încheierea unor acte succesive în cadrul unei activități cu caracter de continuitate, mandatul nu încetează dacă această activitate este în curs de desfășurare, cu respectarea dreptului de revocare sau renunțare al părților ori al moștenitorilor acestora.

**(2) În cazul mandatului de ocrotire, orice persoană dintre cele prevăzute la art. 111 poate, dacă mandatul nu este executat corespunzător, să solicite instanței de tutelă să dispună revocarea acestuia, îndeplinirea obligației mandatarului de a da socoteală, precum și o măsură de ocrotire cu privire la mandant.**

**(3) Mandatul de ocrotire cu titlu gratuit nu încetează prin falimentul mandantului.”**

**74.** **La articolul 2.031, după alineatul (3) se introduce un nou alineat, alineatul (4), cu următorul cuprins:**

**„(4) În cazul mandatului de ocrotire, mandantul îl poate revoca până la încuviințarea acestuia, notificându-i revocarea mandatarului și notarului public instrumentator, iar mandatarul poate renunța la mandat prin notificarea renunțării către mandant și notarul public instrumentator.”**

**75. Articolul 2.035 va avea următorul cuprins:**

„**Art. 2.035.** Moartea, incapacitatea sau falimentul uneia dintre părți

(1) În caz de deces, incapacitate sau faliment al uneia dintre părți, moștenitorii ori reprezentanții acesteia au obligația de a informa de îndată cealaltă parte. **În cazul mandatului de ocrotire, mandatarul informează de îndată instanța de tutelă despre decesul mandantului.**

(2) În cazul prevăzut la alin. (1), mandatarul sau moștenitorii ori reprezentanții săi sunt obligați să continue executarea mandatului dacă întârzierea acesteia riscă să pună în pericol interesele mandantului ori ale moștenitorilor săi. **În cazul mandatului de ocrotire, moștenitorii ori reprezentanții mandatarului solicită de îndată instanței de tutelă luarea unei măsuri de ocrotire cu privire la persoana mandantului.”**

**ART. II** Legea nr. 134/2010 privind Codul de procedură civilă, republicată în Monitorul Oficial al României, Partea I, nr. 247 din 10 aprilie 2015, cu modificările și completările ulterioare, se modifică și se completează după cum urmează:

**1. La articolul 81, alineatul (2) va avea următorul cuprins:**

„(2) Actele procedurale de dispoziție prevăzute la alin. (1), făcute în orice proces de reprezentanții minorilor, ai persoanelor puse sub **tutelă specială** și ai dispăruților nu vor împiedica judecarea cauzei, dacă instanța apreciază că ele nu sunt în interesul acestor persoane.”.

**2. Articolul 88 va avea următorul cuprins:**

„**Art. 88.** Încetarea mandatului

(1) Mandatul nu încetează prin moartea celui care l-a dat și nici dacă acesta a **fost pus sub consiliere judiciară sau tutelă specială**. Mandatul dăinuiește până la retragerea lui de către moștenitori sau, **în cazul celui pus sub tutelă specială**, de către reprezentantul legal al **acestuia**.

(2) **În cazul mandantului pus sub consiliere judiciară, mandatul poate fi retras de către persoana ocrotită, cu încuviințarea tutorelui acesteia**.”.

**3. La articolul 92, alineatul (1) va avea următorul cuprins:**

„(1) Procurorul poate porni orice acțiune civilă, ori de câte ori este necesar pentru apărarea drepturilor, **libertăților** și intereselor legitime ale minorilor, ale persoanelor puse sub **consiliere judiciară sau tutelă specială** și ale dispăruților, precum și în alte cazuri expres prevăzute de lege.”.

**4. La articolul 155, punctul 7 al alineatului (1) va avea următorul cuprins:**

„7. **cei fără capacitate de exercițiu, prin reprezentanții lor legali**, la domiciliul, **reședința** ori sediul acestora, după caz; în caz de numire a unui curator special, potrivit art. 58, citarea se va face prin **acest curator, la sediul său profesional;**”**.**

**5. La articolul 155, după punctul 7 al alineatului (1) se introduce un nou punct, pct. 71, cu următorul cuprins:**

„71. **cei cu capacitate de exercițiu restrânsă, personal și prin ocrotitorii lor legali**, **la domiciliul, reședința ori sediul acestora, după caz; în caz de numire a unui curator special, potrivit art. 58, citarea se va face și prin acest curator, la sediul său profesional;**”.

**6. La articolul 187, litera a) de la punctul 2 al alineatului (1) va avea următorul cuprins:**„a) neprezentarea martorului legal citat sau refuzul acestuia de a depune mărturie când este prezent în instanță, în afară de cazul în care acesta este minor **sau pus sub consiliere judiciară**;”.

**7. Articolul 226 va avea următorul cuprins:**

„**Art. 226.** Ascultarea minorilor și a majorilor puși sub ocrotire

(1) În cazul în care, potrivit legii, urmează să fie ascultat un minor, ascultarea se va face în camera **de consiliu.**

**(2) În procesele în care urmează să fie ascultată o persoană pusă sub consiliere judiciară sau tutelă specială, ascultarea se va face în camera de consiliu, dacă instanța apreciază că este în interesul acesteia.**

(3) Ținând seama de împrejurările procesului, instanţa hotărăşte dacă, **după caz**, părinţii, tutorele sau alte persoane vor fi de faţă la ascultarea **celor prevăzuți la alin. (1) și (2).**”.

**8. La articolul 315, punctul 4 al alineatului (1) va avea următorul cuprins:**

„**4.**persoanele puse sub **tutelă specială;**”.

**9. La articolul 315, după alineatul (2) se introduce un nou alineat, alin. (3), cu următorul cuprins:**

„**(3) Persoana pusă sub consiliere judiciară poate fi ascultată ca martor, însă instanța va ține seama, la aprecierea depoziției sale, de situația ei specială.**”.

**10. Articolul 320 va avea următorul cuprins:**

„**Art. 320.** Scutirea de jurământ

Copiii care nu au împlinit vârsta de 14 ani și cei care sunt lipsiți de discernământ în momentul audierii, fără a fi puși sub **consiliere judiciară sau tutelă specială,** pot fi ascultați, fără jurământ, însă instanța le va atrage atenția să spună adevărul și va ține seama, la aprecierea depoziției lor, de situația lor specială.”.

**11. La articolul 412, punctul 2 al alineatului (1) va avea următorul cuprins:**

„**2.** prin **punerea sub consiliere judiciară sau tutelă specială,** ori sub curatelă a unei părți, până la numirea tutorelui sau curatorului;”.

**12. La articolul 509, punctul 7 al alineatului (1) va avea următorul cuprins:**

„7. statul ori alte persoane juridice de drept public, minorii, cei puși sub **consiliere judiciară sau tutelă specială** ori sub curatelă nu au fost apărați deloc sau au fost apărați cu viclenie de cei însărcinați să îi apere;”.

**13. La articolul 511, punctul 7 al alineatului (1) va avea următorul cuprins:**

„**7.** în cazurile prevăzute la art. 509 alin. (1) pct. 7, din ziua în care statul ori altă persoană de drept public a luat cunoștință de hotărâre, dar nu mai târziu de un an de la data rămânerii definitive a acesteia; în cazul minorilor, persoanelor puse sub **consiliere judiciară sau tutelă specială** ori sub curatelă termenul de revizuire este de 6 luni de la data la care cel interesat a luat cunoștință de hotărâre, dar nu mai târziu de un an de la dobândirea capacității depline de exercițiu sau, după caz, de la înlocuirea tutorelui persoanei puse sub **consiliere judiciară sau tutelă specială**, de la încetarea curatelei ori înlocuirea curatorului;”.

**14. La articolul 688, alineatul (3) va avea următorul cuprins:**

„(3) Dacă între moștenitori sunt și minori sau persoane puse sub **consiliere judiciară ori tutelă specială**, executarea silită nu va putea fi pornită decât după numirea reprezentanților sau a ocrotitorilor legali. Dacă însă după o lună de la moartea debitorului sau de la punerea sa **sub consiliere judiciară sau tutelă specială** nu a fost numit reprezentantul sau ocrotitorul legal, creditorul sau executorul judecătoresc va putea cere instanței de executare numirea unui curator special, până la numirea lui, dispozițiile art. 58 aplicându-se în mod corespunzător.”.

**15. La articolul 762, alineatul (8) va avea următorul cuprins:**

„(8) În cazul în care se urmăresc bunurile mobile ale unui minor sau ale unei persoane puse **sub consiliere judiciară ori tutelă specială**, dispozițiile art. 840 alin. (2) sunt aplicabile.”.

**16. Articolul 816 va avea următorul cuprins:**

„**Articolul 816 Imobilele minorilor și ale persoanelor puse sub consiliere judiciară sau tutelă specială**

(1) Imobilul unui minor sau al unei persoane puse sub **consiliere judiciară ori tutelă specială** nu poate fi urmărit silit înaintea urmăririi mobilelor sale.

(2) Dispozițiile alin. (1) nu împiedică urmărirea silită asupra unui imobil aflat în proprietatea comună a minorului sau a persoanei puse **sub consiliere judiciară ori tutelă specială** și a unei persoane cu capacitate deplină de exercițiu, dacă obligația prevăzută în titlul executoriu este comună.”.

**17. La articolul 840, alineatul (2) va avea următorul cuprins:**

„(2) În cazul în care se urmărește imobilul unui minor sau al unei persoane puse **sub consiliere judiciară ori tutelă specială**, o copie de pe publicația de vânzare a imobilului se comunică și **parchetului** de pe lângă instanța de executare, **precum** **și instanței de tutelă.**”.

**18. La articolul 860, alineatul (2) va avea următorul cuprins:**

„(2) În cazul imobilelor înscrise pentru prima dată în cartea funciară, în condițiile art. 829 alin. (2), cererea de evicțiune se va prescrie în termen de 3 ani de la data înscrierii actului de adjudecare în cartea funciară. Această prescripție curge și împotriva minorilor și persoanelor **puse sub consiliere judiciară ori tutelă specială**.”.

**19. La articolul 918, alineatul (2) va avea următorul cuprins:**

„(2) Cu toate acestea, soțul pus sub **tutelă specială** poate cere divorțul prin reprezentant legal sau personal în cazul în care face dovada că are **discernământul** neafectat.”.

**20. La articolul 919, alineatul (2) va avea următorul cuprins:**

„(2) Când soții au copii minori, născuți înaintea sau în timpul căsătoriei ori adoptați, instanța se va pronunța asupra exercitării autorității părintești **și locuinței copiilor,** precum și asupra contribuției părinților la cheltuielile de creștere și educare a copiilor, chiar dacă acest lucru nu a fost solicitat prin cererea de divorț.”.

**21. La articolul 921, alineatul (1) va avea următorul cuprins:**

„(1) În fața instanțelor de fond, părțile se vor înfățișa în persoană, afară numai dacă unul dintre soți execută o pedeapsă privativă de libertate, este împiedicat de o boală gravă, este pus **sub tutelă specială**, are reședința în străinătate sau se află într-o altă asemenea situație, care îl împiedică să se prezinte personal; în astfel de cazuri, cel în cauză se va putea înfățișa prin avocat, mandatar sau, după caz, prin tutore ori curator.”.

**22. La articolul 930, alineatul (2) va avea următorul cuprins:**

„(2) Atunci când este cazul, în cererea de divorț soții vor stabili și modalitățile în care au convenit să fie soluționate cererile accesorii divorțului, **cu excepția cazului în care unul dintre aceștia sau ambii sunt puși sub consiliere judiciară sau tutelă specială.**”.

**23. La articolul 931, alineatul (2) va avea următorul cuprins:**

„(2) Dacă soții nu se învoiesc asupra cererilor accesorii, **precum și în situația în care unul dintre aceștia sau ambii sunt puși sub consiliere judiciară sau tutelă specială**, instanța va administra probele prevăzute de lege pentru soluționarea acestora și, la cererea părților, va pronunța o hotărâre cu privire la divorț, potrivit alin. (1), soluționând totodată și cererile privind exercitarea autorității părintești, **locuința copiilor**, contribuția părinților la cheltuielile de creștere și educare a copiilor și numele soților după divorț.”.

**24. Titlul II al Cărții a VI–a “Proceduri speciale” va avea următoarea denumire:**

„Titlul II Procedura punerii sub **consiliere judiciară sau tutelă specială. Încuviințarea mandatului de ocrotire**”.

**25.** **La Titlul II al** **Cărții a VI–a “Proceduri speciale” se introduce Capitolul I, cu următoarea denumire:**

„**Capitolul I Procedura punerii sub consiliere judiciară sau tutelă specială**”.

**26. Articolul 936 va avea următorul cuprins:**

„**Art. 936.** Instanța competentă

Cererea de punere **sub consiliere judiciară sau tutelă specială** a unei persoane se soluționează de instanța de tutelă în a cărei circumscripție aceasta își are domiciliul.”.

**27. Articolul 937 va avea următorul cuprins:**

**„Art. 937.** Conținutul cererii

**(1)** Cererea de punere **sub consiliere judiciară sau tutelă specială** a unei persoane va cuprinde, pe lângă elementele prevăzute la art. 194, faptele din care rezultă **deteriorarea facultăților sale mintale**, precum și dovezile propuse **în acest scop**.

(**2) Cererea va cuprinde și date referitoare la situația familială, socială și patrimonială a persoanei, orice alte elemente privind gradul său de autonomie, precum și numele medicului curant al acesteia, în măsura în care ele sunt cunoscute de reclamant.**

**(3) Instanța de tutelă nu este legată de obiectul cererii și poate institui, în condițiile legii, o măsură de ocrotire diferită de cea solicitată.**

**(4) În cazul în care cererea de prelungire, înlocuire sau ridicare a măsurii de ocrotire este formulată de reprezentantul sau ocrotitorul legal al persoanei, aceasta este însoțită de rapoartele de evaluare prevăzute la art. 938 alin. (6), întocmite cu cel mult 2 luni înainte de data sesizării instanței.**”.

**28. Articolul 938 va avea următorul cuprins:**

„**Art. 938.** Măsuri prealabile

(1) După primirea cererii, președintele instanței va dispune să se comunice celui a cărui punere **sub ocrotire** a fost cerută copii de pe cerere și de pe înscrisurile anexate. Aceeași comunicare se va face și procurorului, atunci când cererea nu a fost introdusă de acesta.

**(2) În tot cursul procesului, dacă persoana a cărei ocrotire se cere nu și-a ales un avocat, instanța ia măsuri pentru desemnarea unuia din oficiu.**

(**3**) Procurorul va face cercetările necesare, **va dispune efectuarea unei evaluări medicale și a uneia psihologice, stabilind și termenul în care acestea trebuie realizate.** Dacă cel a cărui punere sub **ocrotire** este cerută **este** internat într-o instituție sanitară, va **dispune întocmirea unui referat și de către aceasta**. **Cu ocazia efectuării evaluării medicale și, după caz, a întocmirii referatului, poate fi solicitat și punctul de vedere al medicului curant al persoanei a cărei ocrotire se cere. De asemenea, procurorul va dispune întocmirea unui raport de anchetă socială de către autoritatea tutelară.**

**(4) Evaluarea medicală și cea psihologică se efectuează după exprimarea consimțământului persoanei a cărei ocrotire se cere, dacă starea sa de sănătate o permite.**

**(5) În cazul în care persoana a cărei ocrotire se cere refuză evaluarea stării sale ori nu se prezintă în vederea efectuării acesteia, instanța dispune aducerea sa cu mandat.**

**(6) Raportul de evaluare medicală și cel de evaluare psihologică a persoanei a cărei ocrotire se solicită cuprind, după caz, referiri la natura și gradul de severitate al afecțiunii psihice și la evoluția previzibilă a acesteia, la amploarea nevoilor sale și la celelalte circumstanțe în care se găsește, precum și mențiuni privind necesitatea și oportunitatea instituirii unei măsuri de ocrotire.**

**(7) Dacă este cazul, președintele dispune și numirea unui curator în condițiile prevăzute de**[**Codul civil**](http://legislatie.just.ro/Public/DetaliiDocumentAfis/205332)**.**”.

**29. Articolul 939 va avea următorul cuprins:**

„**Art. 939.** Internarea provizorie **nevoluntară**

**(1) În cazul în care este necesară observarea mai îndelungată a stării de sănătate a celui a cărui ocrotire se cere, ce nu poate fi realizată decât prin internarea sa provizorie într-o instituție sanitară de specialitate, iar acesta refuză internarea, procurorul, la sesizarea medicului care efectuează evaluarea medicală va solicita motivat instanței de tutelă luarea acestei măsuri.**

**(2) Măsura se dispune numai după ascultarea persoanei a cărei ocrotire se cere. Dispozițiile art. 940 alin. (3) teza finală și alin. (4) rămân aplicabile.**

**(3) Instanța, solicitând și concluziile procurorului, va putea dispune, motivat și proporțional cu scopul urmărit, internarea provizorie nevoluntară a celui a cărui ocrotire se cere, pentru cel mult 20 de zile, într-o instituție sanitară de specialitate.**

**(4) Instanța se pronunță prin încheiere executorie, care este supusă numai apelului, în termen de 3 zile, care curge de la pronunțare pentru cei prezenți și de la comunicare pentru cei lipsă. Apelul se soluționează în termen de 5 zile de la formularea acestuia.**

**(5) Dispozițiile art. 940 alin. (7) rămân aplicabile.**

**(6) În cazul în care înainte de expirarea duratei internării provizorii nevoluntare, se constată că aceasta nu mai este necesară, instituția sanitară de specialitate procedează de îndată la externarea persoanei a cărei ocrotire se cere.**”.

**30. Articolul 940 va avea următorul cuprins:**

„**Art. 940.** Judecata

(1) După primirea actelor prevăzute la art. 938, se va fixa termenul pentru judecarea cererii, dispunându-se citarea părților.

**(2) Judecarea cererii se face de urgență și cu precădere.**

**(3)** La termenul de judecată, instanța este obligată să îl asculte, **în camera de consiliu**, pe cel a cărui punere sub **ocrotire** este cerută, punându-i și întrebări pentru a constata **necesitatea și oportunitatea instituirii unei măsuri de** **ocrotire**, **precum și opinia sa cu privire la regimul de ocrotire și la persoana ocrotitorului**. **Dacă este în interesul celui a cărui punere sub ocrotire este cerută, acesta va fi ascultat la locuința sa, acolo unde este îngrijit sau în alt loc apreciat de instanță ca fiind potrivit.**

**(4) La ascultarea celui a cărui ocrotire se solicită poate fi de față o persoană de încredere.**

**(5) Prin excepție, prelungirea măsurii tutelei speciale pentru o durată mai mare de 5 ani se poate dispune fără ascultarea persoanei ocrotite dacă în raportul medical se menționează că ascultarea sa este de natură să aducă atingere stării ei de sănătate sau aceasta nu este în măsură să își exprime voința.**

(**6)** Judecarea se face cu participarea procurorului.

**(7) Pe întreaga durată a procedurii, persoana a cărei ocrotire se cere va fi informată, în modalități adaptate stării acesteia, despre desfășurarea procedurii judiciare, precum și despre luarea oricărei măsuri cu privire la persoana și bunurile sale.**”.

**31. Articolul 941 va avea următorul cuprins:**

„**Art. 941.** Comunicarea hotărârii

(1) După ce hotărârea de **luare a măsurii de ocrotire** a rămas definitivă, instanța care a pronunțat-o va comunica, de îndată, dispozitivul acesteia în copie legalizată, după cum urmează:

a) serviciului public comunitar local de evidență a persoanelor la care nașterea celui pus sub **ocrotire** este înregistrată, pentru a se face mențiune pe marginea actului de naștere;

b) serviciului sanitar competent, pentru ca acesta să instituie asupra celui pus sub **ocrotire**, potrivit legii, o supraveghere permanentă;

c) biroului de cadastru și publicitate imobiliară competent, pentru notarea în cartea funciară, când este cazul;

d) registrului comerțului, dacă persoana pusă sub **ocrotire** este profesionist.

(2) Dispozițiile alin. (1) sunt aplicabile și instanțelor învestite cu judecarea căilor de atac prevăzute de lege.

(3) În cazul în care cererea de punere sub **ocrotire** a fost respinsă, curatela instituită pe durata procesului încetează de drept.”.

**32. Articolul 942 se abrogă.**

**33. Articolul 943 va avea următorul cuprins:**

„**Art. 943. Modificarea sau ridicarea măsurii de ocrotire**

(1) **Prelungirea, înlocuirea sau** ridicarea **măsurii de ocrotire** se face cu procedura prevăzută în prezentul titlu, care se aplică în mod corespunzător.

(2) Despre **măsurile prevăzute la alin. (1)** se face mențiune pe hotărârea prin care **a fost luată măsura de ocrotire**.”.

**34. La titlul II al Cărții a VI –a “Proceduri speciale”, după Capitolul I se introduce un nou capitol, Capitolul II, cu următorul cuprins:**

„**Capitolul II. Încuviințarea mandatului de ocrotire**

**Art. 9431.Instanța competentă**

**Cererea de încuviințare a mandatului de ocrotire se soluționează de instanța de tutelă în a cărei circumscripție își are domiciliul mandantul sau, după caz, beneficiarul mandatului de ocrotire.**

**Art. 9432.Titularul cererii. Înscrisuri anexate**

**Cererea poate fi formulată numai de către mandatar și este însoțită de următoarele documente:**

**a) o copie a contractului de mandat de ocrotire;**

**b) rapoartele de evaluare medicală și psihologică având cuprinsul prevăzut la art. 938 alin. (6) și, dacă este cazul, referatul prevăzut la art. 938 alin. (3), întocmite cu cel mult 2 luni înainte de data sesizării instanței;**

**c) în cazul prevăzut la art. 114 alin. (6) din Codul civil, certificatul de deces al mandantului sau, după caz, dovezile privitoare la motivele pentru care acesta nu-și mai poate îndeplini sarcina tutelei față de beneficiarul contractului de mandat de ocrotire, precum și o copie a hotărârii prin care acesta a fost pus sub tutelă specială.**

**Art. 9433. Măsuri prealabile**

**(1) După primirea cererii, instanța va dispune să se comunice mandantului și procurorului copii de pe cerere și de pe înscrisurile anexate.**

**(2) Instanța va dispune ca cererea să fie comunicată, în copie, și unei persoane din familia mandantului, precum și persoanei desemnate în contract față de care urmează să fie îndeplinită obligația de a da socoteală.**

**(3) Instanța verifică în registrul prevăzut la art. 2033 din Codul civil dacă mandatul de ocrotire nu a fost revocat de către mandant sau dacă mandatarul nu a renunțat la mandat, solicitând notarului public instrumentator transmiterea, pe cale electronică, a unei copii certificate a contractului.**

**(4) În tot cursul procedurii, instanța poate lua măsuri provizorii cerute de interesele mandantului sau, după caz, beneficiarul contractului de mandat de ocrotire, putând chiar să numească un curator special. Instanța îl numește cu prioritate în această calitate pe mandatarul din contractul de mandat de ocrotire.**

**Art. 9434. Soluționarea cererii**

**(1) Cererea se soluționează în camera de consiliu, cu citarea în termen scurt a mandantului sau, după caz, a beneficiarului contractului de mandat de ocrotire și a mandatarului.**

**(2) Soluționarea cererii se face cu participarea procurorului.**

**(3) Instanța este obligată să îl asculte pe mandant sau, după caz, pe beneficiarul contractului de mandat, punându-i și întrebări pentru a constata necesitatea și oportunitatea încuviințării mandatului de ocrotire. Dispozițiile art. 940 alin. (3) teza finală și alin. (4) sunt aplicabile.**

**(4) Instanța verifică dacă mandantul a desemnat prin contract o persoană căreia mandatarul trebuie să îi dea socoteală, iar, în caz contrar, desemnează o asemenea persoană, cu acordul acesteia.**

**(5) Dispozițiile art. 940 alin. (7) rămân aplicabile.**

**(6) Dacă sunt îndeplinite condițiile prevăzute de lege, instanța încuviințează mandatul de ocrotire prin încheiere.**

**Art. 9435. Calea de atac**

**Încheierea prin care instanța a soluționat cererea de încuviințare a mandatului de ocrotire este supusă numai apelului, în termen de 10 zile de la comunicare.**

**Art. 9436. Comunicarea hotărârii**

**(1) După rămânerea definitivă a încheierii prin care a fost încuviințat mandatul de ocrotire, instanța care a pronunțat-o va comunica, de îndată, dispozitivul acesteia, în copie legalizată, instituțiilor prevăzute la art. 941, precum și notarului public instrumentator al mandatului de ocrotire.**

**(2) În cazul în care cererea de încuviințare a mandatului de ocrotire a fost respinsă, curatela specială instituită pe durata soluționării acesteia încetează de drept.**

**Art. 9437. Revocarea mandatului de ocrotire încuviințat**

**Cererea de revocare a mandatului de ocrotire încuviințat se judecă potrivit dispozițiilor cuprinse în prezentul capitol.“.**

**35. La articolul 983, alineatul (2) va avea următorul cuprins:**

„(2) Dacă părţile ajung la o înţelegere cu privire la împărţirea bunurilor, instanţa va hotărî potrivit înţelegerii lor. Împărţeala se poate face prin bună învoială şi dacă printre cei interesaţi se află minori, persoane puse sub **consiliere judiciară sau tutelă specială** ori dispăruţi, însă numai cu încuviinţarea prealabilă a instanţei de tutelă, precum şi, dacă este cazul, a reprezentantului sau a ocrotitorului legal.”.

**36. La articolul 1.079, punctul 4 va avea următorul cuprins:**

„**4.** punerea sub **consiliere judiciară sau tutelă specială** a unei persoane cu domiciliul în România;”.

**37. La articolul 1.081, punctul 1 al alineatului (2) va avea următorul cuprins:**

„**1.** procese referitoare la ocrotirea minorului sau persoanei puse sub **consiliere judiciară ori tutelă specială**, cetățean român cu domiciliul în străinătate;”.

**ART. III** La articolul 21 din Legea nr. 26/1990 privind registrul comerțului, republicată în Monitorul Oficial al României, Partea I, nr. 49/1998, cu modificările şi completările ulterioare, litera e) se modifică și va avea următorul cuprins:

„e) hotărârea de punere sub **consiliere judiciară sau tutelă specială** a profesionistului sau de instituire a curatelei acestuia, precum şi hotărârea prin care se ridică aceste măsuri;”.

**ART. IV** La articolul 36 din Legea nr. 36/1991 privind societățile agricole şi alte forme de asociere în agricultură, publicată în Monitorul Oficial al României, Partea I, nr. 97/1991, cu modificările şi completările ulterioare, alineatul (2) se modifică și va avea următorul cuprins:

„Membrii consiliului de administraţie trebuie să fie cetăţeni români, să nu fie puşi sub **consiliere judiciară ori tutelă specială** sau lipsiţi, pe cale judecătorească, de drepturile civile şi politice şi să nu fie condamnaţi pentru infracţiuni contra patrimoniului ori infracţiuni de serviciu.”.

**ART.V** La articolul 16 din Legea nr. 66/1993 a contractului de management, publicată în Monitorul Oficial al României, Partea I, nr. 244 din 13 octombrie 1993, litera f) se modifică și va avea următorul cuprins:

„f) decesul sau punerea sub **consiliere judiciară ori tutelă specială**;”.

**ART. VI** Legea nr. 36/1995 a notarilor publici şi a activităţii notariale, republicată în Monitorul Oficial al României, Partea I, nr. 237 din 19 martie 2018, cu modificările ulterioare, se modifică și se completează după cum urmează:

1. La articolul 80, după alineatul (4) se introduce un nou alineat, alin. (41), cu următorul cuprins:

„**(41) În cazul în care la încheierea actului sau la îndeplinirea procedurii notariale participă, în condițiile legii, o persoană pusă sub consiliere judiciară sau tutelă specială, notarul public asigură informarea şi lămurirea persoanei ocrotite, în modalități adaptate stării acesteia, despre efectele încheierii actului, sau, după caz, ale îndeplinirii procedurii notariale, precum și despre utilitatea și gradul de urgență al acestora. Dacă apreciază necesar, notarul public poate acorda un termen pentru încheierea actului sau îndeplinirea procedurii notariale, în vederea informării corespunzătoare a persoanei ocrotite.”.**

2. La articolul 106, alineatul (5) va avea următorul cuprins:

„(5) În cazul moştenitorului minor ori pus sub **consiliere judiciară sau tutelă specială**, se citează ocrotitorul său legal şi autoritatea tutelară.”.

**ART. VII** Legea nr. 119/1996 din 16 octombrie 1996 cu privire la actele de stare civilă, republicată în Monitorul Oficial al României, Partea I, nr. 339 din 18 mai 2012, cu modificările ulterioare, se completează după cum urmează:

1. La articolul 25, după alineatul (3) se introduce un nou alineat, alin. (31), cu următorul cuprins:

**„(31) Atunci când viitorul soț este pus sub consiliere judiciară sau tutelă specială, ocrotitorul legal al acestuia va face personal o declarație în faţa ofiţerului de stare civilă, prin care atestă că a fost înștiințat în prealabil de către cel aflat sub ocrotirea sa cu privire la formularea declarației de căsătorie.”**

2. La articolul 28, după alineatul (1) se introduce un nou alineat, alin. (11), cu următorul cuprins:

**„(11) În cazul în care tutorele celui pus sub consiliere judiciară sau tutelă specială a formulat opoziţie la căsătorie, ofițerul de stare civilă refuză să încheie căsătoria şi sesizează de îndată instanţa de tutelă, care va hotărî cu privire la temeinicia opoziţiei.”**

**ART. VIII** La articolul 23 din Legea nr. 455/2001 privind semnătura electronică, republicată în Monitorul Oficial al României, Partea I, nr. 316/2014, cu modificările şi completările ulterioare, litera b) a alineatului (2) se modifică și va avea următorul cuprins:

„b) la decesul sau punerea sub **tutelă specială** a semnatarului;”.

**ART. IX** La articolul 66 din Legea sănătății mintale și a protecției persoanelor cu tulburări psihice nr. 487/2002, republicată în Monitorul Oficial al României, Partea I, nr.652 din 12 septembrie 2012, cu modificările și completările ulterioare, alineatul (3) se modifică și va avea următorul cuprins:

„(3) Când măsura internării nevoluntare a fost luată față de un pacient în a cărui ocrotire se află un minor sau o persoană pusă sub **consiliere judiciară ori tutelă specială**, căreia i s-a instituit curatela ori o persoană care din cauza bolii, vârstei sau altei cauze are nevoie de ajutor, medicul va informa, de îndată, autoritatea tutelară de la domiciliul sau reședința pacientului.”.

**ART. X** Ordonanţa Guvernului nr. 41/2003 privind dobândirea şi schimbarea pe cale administrativă a numelor persoanelor fizice, publicată în Monitorul Oficial al României, Partea I, nr. 68/2003, cu modificările şi completările ulterioare, se modifică după cum urmează:

1. La articolul 7, alineatul (2) va avea următorul cuprins:

„(2) Când cererea de schimbare a numelui minorului este făcută de către unul dintre părinţi, este necesar acordul celuilalt părinte, dat în formă autentică. Acordul nu este necesar în cazul în care celălalt părinte este pus sub **consiliere judiciară și nu poate exercita, potrivit legii, autoritatea părintească, este pus sub tutelă specială** ori este declarat judecătoreşte dispărut sau decăzut din drepturile părinteşti.”.

2. La articolul 7, alineatul (4) se abrogă.

3. La articolul 7, alineatul (5) va avea următorul cuprins :

„(5) În cazul în care părinţii copilului sunt decedaţi, necunoscuţi, puși sub **consiliere judiciară și nu pot exercita, potrivit legii, autoritatea părintească, puși sub tutelă specială**, declaraţi judecătoreşte morţi ori dispăruţi sau decăzuţi din drepturile părinteşti şi nu a fost instituită tutela, în cazul în care copilul a fost declarat abandonat prin hotărâre judecătorească rămasă definitivă, precum şi în cazul în care instanţa judecătorească nu a hotărât încredinţarea copilului unei familii sau unei persoane, în condiţiile legii, cererea de schimbare a numelui minorului se face de către serviciul public specializat pentru protecţia copilului din subordinea consiliului judeţean ori, după caz, a consiliului local, al sectorului municipiului Bucureşti.”.

**ART. XI** Legea nr. 53/2003 - Codul muncii, republicată în Monitorul Oficial al României, Partea I, nr. 345 din 18 mai 2011, cu modificările și completările ulterioare, se modifică după cum urmează:

1. La articolul 13, alineatul (4) se abrogă.

2. La articolul 56, litera b) a alineatului (1) va avea următorul cuprins:

„b) la data rămânerii **definitive** a hotărârii judecătoreşti de declarare a morţii salariatului sau a angajatorului persoană fizică;”.

**ART. XII** Legea nr. 211/2004 privind unele măsuri pentru asigurarea informării, sprijinirii și protecției victimelor infracțiunilor, publicată în Monitorul Oficial al României, Partea I, nr. 505/2004, cu modificările şi completările ulterioare, se modifică după cum urmează:

1. La articolul 16, alineatul (4) va avea următorul cuprins:

„(4) Victimele care nu au împlinit vârsta de 18 ani şi cele **puse sub consilire judiciară sau tutelă specială** nu au obligaţia de a sesiza organele de urmărire penală sau instanţa de judecată cu privire la săvârşirea infracţiunii. Ocrotitorul sau reprezentatul legal al minorului sau al persoanei puse sub **consiliere judiciară ori tutelă specială** poate sesiza organele de urmărire penală cu privire la săvârşirea infracţiunii.”.

2. La articolul 20, alineatul (1) va avea următorul cuprins:

„(1) Cererea pentru acordarea asistenţei juridice gratuite şi cererea pentru acordarea sumei necesare punerii în executare a hotărârii judecătoreşti prin care au fost acordate despăgubiri civile victimei infracţiunii pot fi formulate de ocrotitorul sau reprezentatul legal al minorului sau al persoanei puse sub **consiliere judiciară ori tutelă specială**.”.

3. La articolul 23, alineatul (4) va avea următorul cuprins:

„(4) Victimele care nu au împlinit vârsta de 18 ani şi cele puse sub **consiliere judiciară sau tutelă specială** nu au obligaţia de a sesiza organele de urmărire penală cu privire la săvârşirea infracţiunii. Ocrotitorul sau reprezentantul legal al minorului sau al persoanei puse sub **consiliere judiciară sau tutelă specială** poate sesiza organele de urmărire penală cu privire la săvârşirea infracţiunii.”

4. La articolul 24, alineatul (4) va avea următorul cuprins:

„(4) Victimele care nu au împlinit vârsta de 18 ani şi cele puse sub **consiliere judiciară sau tutelă specială** nu au obligaţia prevăzută la alin. (1) lit. b).”.

5. La articolul 34, alineatul (1) va avea următorul cuprins:

„(1) Cererea de compensaţie financiară şi cererea privind acordarea unui avans din aceasta pot fi formulate de către ocrotitorul sau reprezentantul legal al minorului sau al persoanei puse sub **consiliere judiciară ori tutelă specială.”.**

**ART. XIII** La articolul 60 din Legea nr. 272/2004 privind protecția și promovarea drepturilor copilului, republicată în Monitorul Oficial al României, Partea I, nr. 159 din 5 martie 2014, cu modificările și completările ulterioare, litera a) se modifică și va avea următorul cuprins:

„a) copilul ai cărui părinţi sunt decedaţi, necunoscuţi, decăzuţi din exerciţiul drepturilor părinteşti sau cărora li s-a aplicat pedeapsa interzicerii drepturilor părinteşti, aflaţi sub **consiliere judiciară dacă aceștia nu pot exercita, potrivit legii, autoritatea părintească, sub tutela specială,** declaraţi judecătoreşte morţi sau dispăruţi, când nu a putut fi instituită tutela;”.

**ART. XIV** La articolul 63 din Legea nr. 304/2004 privind organizrea judiciară, republicată în Monitorul Oficial al României, Partea I nr. 827/2005, cu modificările şi completările ulterioare, litera g) se modifică și va avea următorul cuprins:

„g) apără drepturile, libertățile şi interesele legitime ale minorilor, ale persoanelor puse sub **consiliere judiciară sau tutelă specială**, ale dispăruţilor şi ale altor persoane, în condiţiile legii;”.

**ART. XV** Ordonanţa de urgenţă a Guvernului nr. 97/2005 privind evidența, domiciliul, reședința și actele de identitate ale cetățenilor români, republicată în Monitorul Oficial al României, Partea I nr. 719/2011, cu modificările și completările ulterioare, se modifică după cum urmează:

1. La articolul 9, litera c) a alineatului (4) va avea următorul cuprins:

„c) organele judiciare, pentru persoanele faţă de care s-a dispus interzicerea exercitării drepturilor electorale, interzicerea prezenţei în anumite localităţi, interzicerea părăsirii teritoriului României, măsura dării în urmărire, măsura preventivă a **controlului judiciar sau cea a controlului judiciar pe cauţiune** ori a arestului la domiciliu, pentru persoanele căutate pentru participare la proceduri judiciare, pentru persoanele care fac obiectul unei măsuri de protecţie dispuse printr-un ordin de protecţie, precum şi pentru persoanele puse **sub consiliere judiciară sau tutelă specială;**”.

2. La articolul 27, alineatul (3) va avea următorul cuprins:

„(3) Domiciliul persoanei aflate sub **tutelă specială** este la reprezentantul legal, afară de cazul în care instanța de tutelă dispune altfel.”.

3. La articolul 28, alineatul (3) va avea următorul cuprins:

„(3) În cazul minorului şi al persoanei puse sub **tutelă specială**, declaraţia pe propria răspundere prevăzută la alin. (1) lit. c) se dă şi se semnează de către părintele sau, după caz, părinţii care exercită autoritatea părintească sau de către reprezentanţii lor legali.”.

**ART. XVI** Legea nr. 95/2006 privind reforma în domeniul sănătăţii, republicată în Monitorul Oficial al României, Partea I,nr. 652 din 28 august 2015, cu modificările și completările ulterioare, se modifică după cum urmează:

1. La articolul 184, litera g) a alineatului (1) va avea următorul cuprins:

„g) la decesul sau punerea sub **consiliere judiciară ori tutelă specială** a managerului;”.

2. La articolul 293, litera i) a alineatului (1) va avea următorul cuprins:

„(i) prin decesul sau punerea sub **consiliere judiciară ori tutelă specială** a directorului general;”.

3. La articolul 298, litera i) a alineatului (6) va avea următorul cuprins:

„i) prin decesul sau punerea sub **consiliere judiciară ori tutelă specială** a directorului general;”.

**ART. XVII** Articolul 25 dinLegea nr. 448/2006 privind protecţia şi promovarea drepturilor persoanelor cu handicap, republicată în Monitorul Oficial, Partea I, nr. 1 din 3 ianuarie 2008, cu modificările şi completările ulterioare, se modifică după cum urmează:

**„**Articolul 25

(1) Persoanele cu handicap beneficiază de protecție împotriva neglijării și abuzului, indiferent de locul unde acestea se află.

(2) În cazul în care persoana cu handicap, indiferent de vârstă, este în imposibilitate totală sau parțială **de a se îngriji de persoana sa ori** de bunurile sale, aceasta beneficiază de protecție juridică sub forma curatelei, **a consilierii judiciare sau a tutelei speciale** ori a tutelei și de asistență juridică.

(3) În cazul în care **niciuna dintre persoanele prevăzute de lege nu își poate asuma sarcina tutelei,** instanța de tutelă **numește un reprezentant personal care a dobândit această calitate în condițiile legii.**

**(4) Persoana cu handicap beneficiază de asistență juridică gratuită în condițiile art. 81 din Ordonanța de urgență a Guvernului nr. 51/2008 privind ajutorul public judiciar în materie civilă, aprobată prin Legea nr. 193/2008, cu modificările și completările ulterioare.**

(5) Părintele, reprezentantul legal, tutorele, precum și organizația neguvernamentală al cărei membru este persoana cu handicap o poate asista pe aceasta în fața instanțelor judecătorești competente.

(6) Judecarea cauzelor care au ca obiect obținerea de către persoanele cu handicap a drepturilor prevăzute de prezenta lege se face cu celeritate.

**ART.XVIII** La articolul 12 din Legea nr. 335/2007 a camerelor de comerţ din România, publicată în Monitorul Oficial al României, Partea I, nr. 836/2007, cu modificările şi completările ulterioare, alineatul (1) se modifică și va avea următorul cuprins:

„(1) Nu pot fi membri ai camerelor judeţene: minorii, cei puşi sub **consiliere judiciară sau tutelă specială,** cei puşi sub control judiciar şi cei care au suferit o condamnare definitivă pentru fapte cu caracter comercial.”.

**ART. XIX** La articolul 32 din Ordonanţa de urgenţă a Guvernului nr. 189 din 25 noiembrie 2008 privind managementul instituţiilor publice de cultură, aprobată cu modificări și completări prin Legea nr. 269/2009 privind managementul instituţiilor de spectacole sau concerte, muzeelor şi colecţiilor publice, bibliotecilor şi al aşezămintelor culturale de drept public, publicată în Monitorul Oficial al României, Partea I, nr. 487 din 14 iulie 2009, cu modificările și completările ulterioare, litera f) a alineatului (1) se modifică și va avea următorul cuprins:

„f) decesul sau punerea sub **consiliere judiciară ori tutelă specială** a managerului;”.

**ART. XX** Legea nr. 135/2010 privind Codul de procedură penală, republicată în Monitorul oficial al României, Partea I nr. 486 din 15 iulie 2010, cu modificările și completările ulterioare, se modifică după cum urmează:

1. La articolul 229, alineatul (1) va avea următorul cuprins:

„(1) Când măsura arestării preventive a fost luată faţă de un inculpat în a cărui ocrotire se află un minor, o persoană pusă **pusă sub consiliere judiciară sau tutelă specială**, o persoană căreia i s-a instituit tutela sau curatela ori o persoană care, datorită vârstei, bolii sau altei cauze, are nevoie de ajutor, autoritatea competentă este încunoştinţată, de îndată, în vederea luării măsurilor legale de ocrotire pentru persoana respectivă.”.

2. La articolul 296, alineatul (2) va avea următorul cuprins:

„(2) Când persoana vătămată este un minor sau **este pusă sub consiliere judiciară ori tutelă specială**, termenul de 3 luni curge de la data când **ocrotitorul sau** reprezentantul său legal a aflat despre săvârşirea faptei.”.

**ART. XXI** La articolul 29 din Ordonanța de urgență a Guvernului nr.80/2013 privind taxele judiciare de timbru, publicată în Monitorul Oficial al României, Partea I, nr. 392 din 29 iunie 2013, cu modificările şi completările ulterioare, litera e) a alineatului (1) se modifică și va avea următorul cuprins:

„e) adopţie, ocrotirea minorilor, tutelă, curatelă, **consiliere judiciară, tutela specială**, **încuviințarea mandatului de ocrotire**, asistenţa persoanelor cu tulburări psihice, precum şi la exercitarea de către autoritatea tutelară a atribuţiilor ce îi revin;”.

**ART. XXII** La articolul 27 din Legea nr. 270/2015 privind Statutul rezerviștilor voluntari, republicată în Monitorul Oficial al României, Partea I, 603 din 17 iunie 2021, litera n) a alineatului (1) se modifică și va avea următorul cuprins:

„n) la data rămânerii definitive a hotărârii judecătoreşti de declarare a dispariţiei, respectiv a hotărârii judecătoreşti de declarare a morţii celui dispărut sau a punerii sub **consiliere judiciară ori tutelă specială** a rezervistului voluntar;”.

**ART. XXIII** La Anexa nr. 2 a Ordonanţei Guvernului nr. 4/2019 privind reorganizarea sistemului naţional de clasificare a carcaselor de bovine, porcine şi ovine, precum şi monitorizarea, controlul şi raportarea preţurilor de piaţă ale carcaselor şi ale animalelor vii, publicată în Monitorul Oficial al României, Partea I, nr. 81/2019, cu modificările şi completările ulterioare, litera c) a alineatului (1) de la articolul 7 se modifică și va avea următorul cuprins:

„c) pierderea drepturilor civile sau punerea sub **consiliere judiciară ori tutelă specială**.”.

**ART. XXIV** La articolul 49 din Legea nr. 62/2019 din 15 aprilie 2019 privind activitatea consulară, publicată în Monitorul Oficial al României, Partea I, nr. 299 din 18 aprilie 2019, cu modificările și completările ulterioare, alineatul (1) se modifică și va avea următorul cuprins:

„(1) Diplomaţii cu atribuţii consulare şi funcţionarii consulari intervin la autorităţile locale pentru instituirea măsurilor de protecţie corespunzătoare în beneficiul minorilor şi al celor puși sub **consiliere judiciară sau tutelă specială**, cetăţeni români aflaţi pe teritoriul statelor acreditare.”.

**ART. XXV** Ordonanţa de urgenţă a Guvernului nr. 57/2019 privind Codul administrativ, publicată în Monitorul Oficial al României, Partea I, nr. 555 din 5 iulie 2019, cu modificările și completările ulterioare, se modifică după cum urmează:

1. La articolul 142, litera e) a alineatului (4) va avea următorul cuprins:

„e) punerea sub **consiliere judiciară sau tutelă specială**;”.

2. La articolul 160, litera e) a alineatului (1) va avea următorul cuprins:

„e) punerea sub **consiliere judiciară sau tutelă specială**”.

3. La articolul 204, litera h) a alineatului (2) va avea următorul cuprins:

„h) punerea sub **consiliere judiciară sau tutelă specială**;”.

**ART. XXVI** La articolul 9 din Legea nr. 136/2020, privind instituirea unor măsuri în domeniul sănătăţii publice în situaţii de risc epidemiologic şi biologic republicată în Monitorul Oficial al României, Partea I, nr. 884 din 28 septembrie 2020, alineatul (1) se modifică și va avea următorul cuprins:

„(1) Când măsura carantinei sau a izolării a fost luată faţă de o persoană în a cărei ocrotire se află un minor, o persoană pusă sub **consiliere judiciară sau tutelă specială**, o persoană căreia i s-a instituit tutela sau curatela ori o persoană care, din cauza vârstei, bolii sau altei cauze, din orice alt motiv, rămâne fără supraveghere şi îngrijire, părintele, ocrotitorul legal, personalul medical sau reprezentantul direcţiei de sănătate publică anunţă serviciul public de asistenţă socială, în vederea monitorizării acestora şi dacă se impune, în vederea luării măsurilor legale de ocrotire temporară pentru persoanele respective.”.

**ART. XXVII (1)** **În vederea asigurării punerii în aplicare a prezentei legi, Consiliul Superior al Magistraturii va include în programul de formare profesională continuă pentru anii 2022-2024 a judecătorilor și procurorilor activități în domeniul mijloacelor de ocrotire a persoanelor cu dizabilități.**

**(2) În același scop, Institutul Național al Magistraturii va organiza cu prioritate acțiuni de formare profesională continuă în domeniul prevăzut la alin. (1).**

**ART. XXVIII (1) Persoanele aflate la data intrării în vigoare a prezentei legi sub interdicție judecătorească vor fi supuse, în ceea ce priveşte starea şi capacitatea lor și măsurile de ocrotire ce vor trebui luate, dispozițiilor Legii nr. 287/2009 privind Codul civil, republicată, cu modificările și completările ulterioare, astfel cum aceasta a fost modificată și completată prin prezenta lege.**

**(2) În acest scop, instanţele judecătoreşti, din oficiu sau la cerere, vor reexamina toate măsurile de punere sub interdicție judecătorească şi, după caz, vor dispune:**

**a) înlocuirea acesteia cu una dintre măsurile de ocrotire prevăzute de Legea nr. 287/2009 privind Codul civil, republicată, cu modificările și completările ulterioare, precum și cu modificările și completările aduse prin prezenta lege;**

**b) ridicarea acesteia, dacă nu mai sunt îndeplinite condițiile prevăzute de Legea nr. 287/2009 privind Codul civil, republicată, cu modificările și completările ulterioare, precum și cu modificările și completările aduse prin prezenta lege pentru instituirea unei măsuri de ocrotire.**

**(3) Până la rămânerea definitivă a hotărârilor pronunțate potrivit alin. (2), cei aflați sub interdicție judecătorească se consideră, de plin drept, în ceea ce privește starea și capacitatea lor, ca fiind persoane puse sub tutelă specială.**

**(4) În cazul prevăzut la alin. (2) lit. a), persoanele numite în funcția de tutore vor fi menţinute de către instanţa de tutelă în această calitate, cu excepția cazului în care, potrivit legii, nu mai pot îndeplini această funcție.**

**(5) Până la reexaminarea măsurii punerii sub interdicție judecătorească în condițiile alin. (2), persoanele care au fost numite tutore anterior intrării în vigoare a prezentei legi își exercită funcția în conformitate cu dispozițiile Legii nr. 287/2009 privind Codul civil, republicată, cu modificările și completările ulterioare, astfel cum aceasta a fost modificată și completată prin prezenta lege.**

**ART. XXIX (1) Judecarea cererilor având ca obiect punerea sub interdicție judecătorească aflate pe rolul instanțelor judecătorești la data intrării în vigoare a prezentei legi se reia, indiferent de stadiul procesual în care acestea se află, în condițiile și cu procedura stabilite de Legea nr. 287/2009 privind Codul civil, republicată, cu modificările și completările ulterioare, și de Legea nr. 134/2010 privind Codul de procedură civilă, republicată, cu modificările și completările ulterioare, astfel cum acestea au fost modificate și completate prin prezenta lege.**

**(2) În cazul cererilor prevăzute la alin. (1) aflate în apel, hotărârile prin care acestea au fost soluționate în primă instanță se consideră desființate de plin drept, iar dosarele se transmit de îndată, din oficiu, pe cale administrativă, primei instanțe competente**

**ART. XXX Metodologia de evaluare medicală și psihologică va fi aprobată prin ordin comun al Ministrului Sănătății și al Ministrului Muncii și Protecție Sociale/Președintelui Autorităţii Naţionale pentru Drepturile Persoanelor cu Dizabilităţi, Copii şi Adopţii, în termen de 90 de zile de la data publicării prezentei legi în Monitorul Oficial al României, Partea I, cu consultarea Colegiului Psihologilor din România.**

**ART. XXXI În vederea monitorizării punerii în aplicare a prezentei legi, autorităţile publice vor întocmi, la împlinirea unui termen de 3 ani de la intrarea sa în vigoare, rapoarte cuprinzând evaluarea impactului acesteia, precum şi, dacă este cazul, propuneri de îmbunătăţire a legislaţiei în materie.**

**ART. XXXII (1) Prezenta lege intră în vigoare în termen de 90 de zile de la data publicării în Monitorul Oficial al României, Partea I, cu excepția dispozițiilor art. XXIX, care vor intra în vigoare în termen de 3 zile de la publicarea acesteia.**

**(2) Dispozițiile alin. (2) al art. 118 şi ale alin. (3) al art. 170 din Legea nr. 287/2009 privind Codul civil, precum şi cele ale alin. (3) al art. 25 din Legea nr.448/2006 privind protecția şi promovarea drepturilor persoanelor cu handicap, republicată în Monitorul Oficial, Partea I, nr. 1 din 3 ianuarie 2008, cu modificările şi completările ulterioare, astfel cum au fost modificate şi completate prin prezenta lege, vor intra în vigoare la data prevăzută de legea specială care va reglementa instituția reprezentantului personal. Până la această dată, în cazul în care nu există persoane care, potrivit legii, să îşi poată asuma sarcina tutelei celor care beneficiază de o măsură de ocrotire prevăzută de Codul civil, instanța de tutelă va putea numi în această calitate autoritatea administrației publice locale sau, după caz, persoana juridică privată care asigură protecția și îngrijirea acestor persoane.**

**ART. XXXIII (1)** **Articolele 211 și 229 alin. (33) din Legea nr. 71/2011 pentru punerea în aplicare a Legii nr. 287/2009 privind Codul civil, publicată în Monitorul Oficial al României, Partea I, nr. 409 din 10 iunie 2011, cu modificările și completările ulterioare, se abrogă.**

**(2) La data intrării în vigoare a prezentei legi, orice alte dispoziții contrare, chiar dacă sunt prevăzute în legi speciale, se abrogă.**

**ART. XXXIV Legea nr. 287/2009 privind Codul civil, republicată în Monitorul Oficial al României, Partea I, nr. 505 din 15 iulie 2011, cu modificările ulterioare, precum și Legea nr. 134/2010 privind Codul de procedură civilă, republicată în Monitorul Oficial al României, Partea I, nr. 247 din 10 aprilie 2015, cu modificările şi completările ulterioare, inclusiv cu modificările şi completările aduse acestor acte normative prin prezenta lege, se vor republica în Monitorul Oficial al României, Partea I, dându-se textelor o nouă numerotare.**